অরিন্দম শীলের নন-গোয়েন্দা ফিল্মে আপনি এই প্রথম।
হ্যাঁ। ‘আবর্ত’ ছাড়া জি-বাংলার জন্য বোধহয় ‘স্বাদে আহ্লাদে’ বলে একটাই নন-গোয়েন্দা ছবি অরিন্দমদা করেছেন। রিলেশনশিপ, জীবনের ওঠাপড়া নিয়ে। 
আপনি আবার লিড রোলেও...।
লিড বলব কি? নাম-ভূমিকায় আমি আর কী! সবক’টা চরিত্রই খুব গুরুত্বপূর্ণ। তনুশ্রীদির (চক্রবর্তী) মানসী চরিত্রটা যেমন।
আপনি কি জানেন, সোহিনী সরকারের সঙ্গে কার টক্কর হতে চলেছে?
কার বলুন তো?
বাহুবলী স্বয়ং!
বলেন কী! ওদের বাহুবলী থাকুক না! আমাদের তো মা দুর্গা আছে।
আপনি কি পুজো-টুজো করেন? নাকি ঘোর নাস্তিক?
বিপদে পড়লে হঠাত্ করে আর কী ওই আস্তিক হয়ে যাই! যত অভিজ্ঞতা বাড়ছে, ম্যাচিওরিটি বাড়ছে, কোথাও গিয়ে এটা মনে হচ্ছে। ঈশ্বরের কিন্তু নান্দনিক একটা দিক আছে। এই নিয়ে তিন-চার বছর সরস্বতী পুজো করছি। লক্ষ্মী পুজো নিজের মতো করে করি। কোনও পুরোহিত ডেকে নয়। আলপনা দেওয়া, ফুল দিয়ে ঘর সাজানো, নিজের হাতে ঠাকুরের জন্য ভোগ রান্না করার মধ্যে সেই নান্দনিক দিকটা খুঁজে পাই। 

মন্দিরে যান?
এত নোংরা কী করে থাকে মন্দিরগুলোয়! কালীঘাট বলুন, তারাপীঠ বলুন। আমার তো মনে হয়, ওই নোংরায় মা কী করে থাকেন? আমাকে খুবই লজিকাল আস্তিক বলা যেতে পারে। এমন নয় যে, যেখানেই মূর্তি দেখলাম গড় হয়ে প্রণাম করা শুরু করলাম। 
চরণামৃত?
বাপ রে! ওই যে বললাম, লজিকাল। চরণামৃত খেতে গিয়ে আমার মনে হতে পারে, এই বুঝি ডায়রিয়া হল রে! কাজেই নাস্তিক বা আস্তিক দু’টোই বলতে পারেন।
সোহিনী সরকার যে মন দিয়ে থিয়েটার করেন, এই বিষয়টা কিন্তু খানিকটা চাপা পড়ে যায়...।
ছোটবেলা থেকেই যে আমি থিয়েটার করি, এমন নয়। টুকটাক স্কুল-টুলে করতাম। প্রথম যখন ‘চেতনা’তে যোগ দিই, তখন অলরেডি সিরিয়ালে কাজ শুরু করে দিয়েছি। অনিন্দ্য পুলকদা তখন মেকআপ রুমে থিয়েটারের নানা রকম গল্প বলত। তার আগে কেন জানি না, অভিনয় নিয়েও খুব একটা সিরিয়াস ছিলাম না। সুন্দর দেখাচ্ছে কি না, সেটা অনেক বেশি ইম্পর্ট্যান্ট ছিল। অনিন্দ্যদা-ই ‘চেতনা’য় নিয়ে যায়। একটা সময় ‘চেতনা’র মধ্যে সমস্যা শুরু হয়। নতুন প্রোডাকশন বন্ধ হয়ে যায়। আমিও নানাভাবে ব্যস্ত হয়ে পড়ি। 
এখনও তো যত্ন নিয়েই কাজ করছেন?
হ্যাঁ, সেটাই। কী করতাম, কী করতাম না সেটা কথা নয়। এখন আমি আর সাহেব ‘বেহালা বাতায়ন’এ ‘অবয়ব’ বলে নাটকটা করি। একজন অভিনেতার তো জুতো সেলাই থেকে চণ্ডীপাঠ, সবটাই শেখা উচিত। নাটক আসলে এই গ্রাউন্ডেড হওয়ার শিক্ষাটা দেয়।
ট্রেন্ড বলছে, আপনি এবার খুব দ্রুত ‘লিড’ হয়ে উঠেছেন। একটা গোটা ছবির মুখ...।
(থামিয়ে দিয়ে) দেখুন, ও রকম আমার মনে হয় না। চিরকাল নিজেকে অভিনেত্রী হিসেবেই দেখে এসেছি। প্রথম দিকে যখন ‘ফড়িং’, ‘মণিহারা’ কিংবা ‘ঝুমুরা’ করেছি, সেগুলো তো সবক’টাই লিড। ‘রাজকাহিনী’তে আমার চরিত্রটা গুরুত্বপূর্ণ, কিন্তু একটা-দু’টো জায়গাতেই অভিনয়ের সুযোগ ছিল। জয়াদি কিংবা পার্নোর চরিত্র আমার চেয়ে অনেক বেশি ইম্পর্ট্যান্ট। ‘সিনেমাওয়ালা’তে একমাত্র মহিলাকেন্দ্রিক চরিত্র বলতে আমারটাই ছিল। ব্যোমকেশ ফ্র্যাঞ্চাইজিতে সত্যবতী। আগের ছবিগুলো কিন্তু নতুন পরিচালকদের। সেখানে লিড পাওয়াটা অনেক সহজ ছিল। কিন্তু যখনই সৃজিত মুখোপাধ্যায় কিংবা কৌশিক গঙ্গোপাধ্যায়ের মতো বড় পরিচালকের সঙ্গে নামটা জড়িয়ে পড়ে, লিডের সম্ভাবনাটা কমে যায়। তার পরেও সেই জায়গাটা অরিন্দমদা আমাকে ‘দুর্গা সহায়’এ দিয়েছেন। প্রথম তিনজন পরিচালকের মধ্যেই এখন উনি পড়েন। ছবির স্বার্থে প্রত্যেক অভিনেতাকে ব্যবহার করা হয়। এর মধ্যেও কোনও চরিত্রের জন্য লোভ তো হয়ই। টাকাপয়সার, খাবারের প্রতি যেমন থাকে। সেখান থেকে আমি চুজি হই। 
 সোহিনী সরকার মানেই একটু অন্য রকমের ছবি। কোথাও গিয়ে টাইপকাস্ট করছে না কি?
(জোর দিয়ে) না না না! একদমই নয়। ২০১৩ সাল থেকে অভিনয় শুরু করেছি। সে বছরই ‘রূপকথা নয়’, ‘ফড়িং’ রিলিজ করেছিল। এখন ২০১৭’র এপ্রিল। এই তো সবে কাজ করা শুরু করেছি। কেন ভাবব বলুন তো, টাইপকাস্ট হচ্ছি? লোকে বছর দশেক কাজ করার পর এসব ভাবে। আমার একটু রিয়েল চরিত্র করতে ভাল লাগে। স্মিতা পাটিল, শবানা আজমির ফ্যান। হেমা মালিনী আমার কাছে সুন্দরী, কিন্তু ওঁর ফ্যান নই। ওই যে ‘ড্রিম গার্ল’ ব্যাপারটা ঠিক বিশ্বাস করতে পারি না। 

মেনস্ট্রিম ছবি না হলে ইন্ডাস্ট্রি বাঁচবে না, এ তো আপনাদের ইন্ডাস্ট্রির লোকেরাই বলেন...।
সেটা একটু মৌলিক ছবি হলে ভাল। প্রত্যেক জায়গার কালচার অনুযায়ী তো ছবি তৈরি হয়। সেই সংস্কৃতি থেকে সরে গিয়ে যদি অন্য ধরনের কিছু দেখি, তা হলে ভাল লাগবে? বাঙালি ছেলেরা কি সুন্দর হয় না? তারা কি ফাইট করে না? সবটাই যেন সাউথের ছবির মতো হয়! রিসেন্টলি ‘বদ্রীনাথ কি দুলহনিয়া’ দেখলাম, খুব ভাল লাগল। 
আপনি ড্রিমগার্ল হবেন না, তাই তো?
(হাসি) আমাকে নিয়ে কেউ যদি ভাবেন, তাহলে যে করব না তা নয়। তবে রিয়েল চরিত্রগুলো করতেই পছন্দ করব। অনেকে জিগ্যেস করেন, গ্ল্যামারাস চরিত্র কেন করি না? আরে বাবা, গ্ল্যামারটা কী? 
কনকনে ঠান্ডায় ফিনফিনে শিফন শাড়ি পরে নাচা...!
(জোর হাসি) থাক! এই যে ‘ওবেলা’র জন্য ফোটোশ্যুট করলাম, সেখানে আমি গ্ল্যামারাস। কিন্তু চারপাশে যে চরিত্রগুলো দেখি, সেসব কি গ্ল্যামারাস নাকি? কার কাছে কোনটা গ্ল্যামার, কে গ্ল্যামারাস সেটা কে ঠিক করে দেবে বলুন তো? সরকারি বিজ্ঞাপনে যেখানে বলা উচিত রাস্তাঘাট পরিষ্কার রাখুন, সেখানে সরকার বলছে বেটি বঁচাও, কন্যাসন্তান রক্ষা করো। ২০১৭ সালে দাঁড়িয়েও! ভেবে দেখুন তবে! সেখান থেকেই প্রশ্ন জাগে, সবসময় মহিলা মানেই গ্ল্যামারাস চরিত্র হিসেবে কেন প্রেজেন্ট করা হবে ভাই? চারপাশে এত লোকের এত লড়াই, সেইসব চরিত্র না করে কেন গ্ল্যামারাস চরিত্রের পিছনে দৌড়ব! বিশাল গাউন পরে বরফে নাচছি, সেটাই গ্ল্যামার? এই ধরনের চরিত্র এল, করলাম, ঠিক আছে। 
টালিগঞ্জে কার সঙ্গে কার প্রেম হল, কার ব্রেকআপ হল এসব নিয়ে গসিপ চলতেই থাকে। এই ধরুন সোহিনী অমুকের সঙ্গে প্রেম করছেন বলে হঠাৎ কোথাও পড়লেন...।
(থামিয়ে দিয়ে) আমাকে নিয়ে কেউ কথা বললেই বিরক্ত লাগে (জোর হাসি)। তবে লোকজনকে নিয়ে কথা বলতে তো ভালই লাগে। (আবার হাসি) মিথ্যা কথা বলে লাভ নেই, আমার চারপাশে কথা হলে আমি যে কান বন্ধ করে থাকি তা নয়। আরও বেশি সজাগ করেই বরং রাখি। ‘ও আচ্ছা! তাই নাকি!’ এটা সবাই করে। আমিও করি! শুধুমাত্র আমাকে নিয়ে করলেই আমি রেগে যাই! 
এই মুহূর্তে আপনি সিঙ্গল না কমিটেড?
উফ! আবার এসব কেন!
আপনার ভক্তরা জানতে চান বলেই জিজ্ঞাসা করা...।
বাবা! রিলেশনশিপ স্টেটাস? কী বলি বলুন তো? 
যা খুশি!
কিছুদিন আগে এক পত্রিকা থেকে ফোন করে বলল, যারা একা তাদের নিয়ে একটা স্টোরি করতে চায়। অবাক হয়ে বললাম, আমি তো একা নই। এবং আমি বিশ্বাস করি না পৃথিবীতে কেউ একা। অন্তত ঘুমের মধ্যেও তো কেউ আসে রে বাবা!
টলিগঞ্জের টুইট-ট্রেন্ডটা কিন্তু বিরাট হিট!
(মুচকি হেসে) আমি কিন্তু রিটুইট করি। 
আপনিও কি এই পিঠ চাপড়ানোর প্রথায় বিশ্বাসী?
(চোখ টিপে) এখনও অবধি তো করিনি। করলেও মনে পড়ছে না। এখন ‘দুর্গা সহায়’এর প্রোমোশন চলছে। যদি টুইট, শেয়ার না করি ধরে নেওয়া হবে এসবের মধ্যে আমি নেই। ডেফিনিটলি, এগুলোকে গুরুত্ব দিতে হয়। এমনিতে ওসব পারি না। আমার কাছে ফেসবুক মানে ছবি স্টোর করার জায়গা। তাছাড়া কোনও ছবির ফিডব্যাক পেতে হলে ওটাই সেরা জায়গা। একদম র প্রতিক্রিয়াগুলো পাওয়া যায়। ব্যস, এটুকুই।